**Duško Marković, potpredsjednik Vlade Crne Gore**

**Govor na javnim konsultacijama Partnerstva za otvorenu upravu**

**Podgorica, ponedjeljak, 12. oktobar 2015.g.**

Vaše ekselencije ambasadori Sjedinjenih Američkih Država i Ujedinjenog Kraljevstva,

Uvaženi članovi Operativnog tima Partnerstva za otvorenu upravu,

Uvaženi predstavnici javne uprave i civilnog sektora,

Dame i gospodo,

Vlada Crne Gore, po mnogim parametrima otvorenosti i transparentnosti, prednjači u regionu i to ne po našim već po mjerilima drugih i naprednijih. Ali nas ne treba da zanima koliko smo u otvorenosti i stepenu uključivanja građana u kreiranje i sprovođenje javnih politika ispred nekoga, već koliko smo iza onih koji su najbolji.

Gdje smo to mi u ovom procesu, a gdje treba da stignemo? Koliko smo daleko od tog cilja? Šta su interesi nas u Vladi, a šta interesi civilnog sektora? Kako te interese, znanja i vještine da objedino na dobrobit cijelog društva? To smo u jednom trenutku pokazali realizujući projekat „Budi odgovoran” koji je prošle godine u Njujorku u konkurenciji projekata iz 33 zemlje dobio drugu nagradu Partnerstva za otvorenu upravu, za izuzetan doprinos učešću građana u javnim politikama.

Vlada je u saradnji sa civilnim sektorom prepoznala probleme rasprostranjene sive ekonomije sa jedne strane, a sa druge nezadovoljstvo mjerama koje smo preduzimali jer nijesu davale rezultate. Takođe smo uvidjeli nespremnost, nedostatak alata i povjerenje građana da se direktno uključe u borbu protiv ove društvene devijacije. Sve što je preduzimano, uprkos kampanjama i obrazovnim programima nije davalo željene rezultate. Onda je 2013. godine Vlada, uz podršku Programa UN za razvoj (UNDP) i Ambasade Ujedinjenog Kraljevstva stvorila partnerski odnos sa civilnim društvom – grupom studenata Elektrotehničkog fakulteta okupljenim u „Kreativnom timu“ koji su razvili aplikaciju za mobilne telefone i klasični internet sajt „Budi odgovoran“. Građani su tim putem postali aktivni sudionici borbe protiv sive ekonomije i drugih nezakonitosti prijavljujući ih i nadležnim institucijama za sprovođenje zakona, pa je to imalo za posledicu njihov direktan angažman, a u ovom slučaju angažman Poreske uprave.

Vlada se zbog toga opredijelila da polovinu prihoda od kazni izrečenih na osnovu ovakvih prijava građana investira tamo gdje građani žele i misle da je najbolje.

Samo nakon godinu dana, i više od 5.000 prijava građana izrečene su kazne u visini od 1,1 miliona eura. Vlada je polovinu od tog novca – uložila u 11 projekata od opšteg društvenog začaja poput nabavke medicinske opreme za dječiju bolnicu, renoviranje doma za stare, uređenja jednog lokalnog parka, renoviranja dnevnog centra za djecu sa posebnim potrebama, opremanje vrtića, i u sličnim projektima.

To je, dakle, recept kako su Vlada i civilno društvo zajedničkim snagama uz podršku međunarodnih donatora najprije ušli u proces prepoznavanja problema, a zatim i u definisanju odgovora za njihovo rješavanje. Vjerujemo da smo ne samo doprinijeli rješavanju jednog problema već da smo pomogli i u podizanju svijesti da svaki građanim može da utiče na njihovo rješavanje i na kreiranje istovremeno drugih politika. Sa druge strane, tako plodna saradnja obezbijedila je institucijama resurse koje one bez uklučivanja građana nijesu imale, niti su mogle imati. Osigurano je i povjerenje u projekat. To je ta što bi se na engleskom reklo win-win kombinacija. Varijanta u kojoj niko ne gubi već svi dobijaju.

Cilj i svrha ovih javnih konsultacija je upravo to – prikupljanje mišljenja, prijedloga, sugestija i ideja zainteresovane javnosti o mjerama i aktivnostima koje bi trebalo da se nađu u Prijedlogu akcionog plana u skladu sa prioritetima odnosno velikim izazovima koje definiše globalna inicijativa Partnerstvo za otvorenu upravu.

Vlada je, dakle, iskreno i u potpunosti spremna na otvorenu i konstruktivnu saradnju sa civilnim sektorom i najširom društvenom zajednicom u uključivanju čitave crnogorske javnosti u kreiranje politika od opšteg interesa. Mi stoga potrebu jačanja odnosa sa civilnim sektorom ne doživljavamo kao nešto prolazno, već kao ireverzibilan proces podizanja nivoa demokratskih standarda našeg društva. Razvoj odnosa sa civilnim sektorom je jedan od naših prioriteta u kojem nam je cilj da gradimo mostove za opšte društveno dobro, gdje razlike nijesu povod za nesporazume, već kvalitet za najbolje odluke. Mišljenja sam da je ova globalna inicijativa jedan od najboljih mehanizama za taj proces ili podrška ovom procesu.

Međutim, pred Operativnim timom i pred cijelim procesom ozbiljni su izazovi. Da bismo postigli uspjeh mora se svako od nas odreći onoga što je njegov lični interes ili interes subjekta koji ga je predložio u Tim i gledati opšti interes.

Vlada Crne Gore izuzetno je ozbiljno prišla revitalizaciji procesa Partnerstva za otvorenu upravu. Poučeni ranijim propustima resetovali smo sistem i pravno ga uredili na najbolji mogući način koji ostavlja širok praktično neograničen prostor za kreativnost. Imenovan je Operativni tim sa mandatom od četiri godine i sa permanentnim prisustvom predstavnika civilnog sektora u Timu što je jedno od rijetkih ali svakako i jedno od najpravičnijih rješenja.

Iskoristio bih priliku da iskažem zahvalnost za podršku koju ovom procesu pružaju Ambasade SAD-a i i Ujedinjenog Kraljevstva – zemalja veoma prepoznatljivih u ovoj globalnoj inicijativi, država od kojih možemo mnogo toga da naučimo. Ostaje da ove važne pretpostavke budu na najbolji način iskorišćene kako bi bio kreiran takav akcioni plan od kojeg će čitavo crnogorsko društvo imati benefit.

Ali nije jedini zadatak ovog Operativnog tima da iznjedri kvalitetan Akcioni plan kako je to propisano Odlukom Vlade. Dužnost svakog člana je da svakim danom u svom radu, ozbiljnošću, odgovornošću i prije svega tolerancijom prema različitim mišljenju kao i davanjem prioriteta zajedničkom krajnejm cilju, a ne dnevnoj politici, dâ svoj doprinos postavljanju novih, kvalitetnijih, otvorenijih i rekao bih mudrijih osnova i principa saradnje javne uprave i civilnog sektora. Želim vam da u tome uspijete.

Zahvaljujem na pažnji.